**Týždeň poézie a prózy v ŠKD**

Mesiac marec máme v pamäti zapísaný ako mesiac knihy. Možno tento prívlastok už nevnímame tak intenzívne ako kedysi, keď bolo oveľa menej možností vzdelávania a získavania informácií, ako dnes. Pri pátraní, prečo sa marec už roky pripomína ako mesiac knihy, sme sa dopracovali k známej a zaujímavej postave slovenskej histórie – Martinovi Hrebendovi, ktorý sa narodil aj zomrel v marci. Bol šíriteľom slovenskej a českej  knihy a tým aj osvety a vzdelanosti, zbieral staré tlače a rukopisy, zaslúžil sa o rozvíjanie slovenského národného povedomia. Hoci bol slepý, natoľko miloval knihy, že sa mu stali osudom.

**Marec –** mesiac knihy bol prvýkrát vyhlásený v roku 1955 ako snaha o udržanie a podporenie trvalého záujmu o knihy. V súčasnosti, v období informatizácie, moderných informačných technológií a počítačov je dôležité pripomenúť si, že kniha má stále svoje opodstatnenie a význam. Preto sme aj pre naše deti ŠKD pripravili v mesiaci marec aktivity, ktoré im tento sviatok pripomenuli. Deti navštívili knižnicu, pri oddychu sa v oddeleniach čítalo viac ako obvykle, v rámci záujmovej činnosti - Malí umelci sme ilustrovali prečítané rozprávky a vyrábali záložky do kníh. Tí najšikovnejší sa mohli zapojiť do súťaže “Týždeň poézie a prózy,“ kde sa prezentovali vlastnou vymyslenou a napísanou básňou, príbehom alebo rozprávkou. Hlavne tretiaci a štvrtáci využili túto možnosť a popustili uzdu svojej fantázie, čím vznikli krásne básne a zaujímavé príbehy. Ich snaha bola ocenená na stupňoch víťazov. Najkrajšia báseň „Mucha,“ ktorú napísal Peter Jančok poputuje do školského časopisu, nech sa všetky deti na škole dozvedia, že medzi nimi sú možno nádejní budúci spisovatelia.